b'\n_START_ARTICLE_\nGr\xc3\xb8nk\xc3\xa5l\n_START_SECTION_\nBeskrivelse\n_START_PARAGRAPH_\nGr\xc3\xb8nk\xc3\xa5l er en to\xc3\xa5rig plante, der blomstrer med gule korsblomster \xc3\xa5ret efter s\xc3\xa5ning. Planten bliver cirka 80 centimeter h\xc3\xb8j, og dens blade er st\xc3\xa6rkt krusede og m\xc3\xb8rkegr\xc3\xb8nne (bortset fra sorter som er r\xc3\xb8de som r\xc3\xb8dk\xc3\xa5l). _NEWLINE_I Danmark klarer den de strengeste vintre og s\xc3\xa6tter et s\xc3\xa6t nye krusede blade i toppen hver gang der kommer et par dage med lunt vejr._NEWLINE_Gr\xc3\xb8nk\xc3\xa5l er den vitaminrigeste og mest h\xc3\xa5rdf\xc3\xb8re af de dyrkede k\xc3\xa5l.\n_START_SECTION_\nAnvendelse\n_START_PARAGRAPH_\nGr\xc3\xb8nk\xc3\xa5l indg\xc3\xa5r i traditionelle egnsretter og juleretter som:_NEWLINE_stuvet gr\xc3\xb8nk\xc3\xa5l, gr\xc3\xb8nlangk\xc3\xa5l, s\xc3\xb8nderjydsk gr\xc3\xb8nlangk\xc3\xa5l - her er det vigtigt, at den er m\xc3\xb8rkogt, hakket hverken for grov eller fin - det er ingen stuvning, da der kun tils\xc3\xa6ttes m\xc3\xa6lk/fl\xc3\xb8de, sm\xc3\xb8r, salt og peber samt lidt "spai" fra hamburgerryggen - det er en fast masse, der er lige s\xc3\xa5 stiv som karfoffelmos/gammeldags hvidk\xc3\xa5l. Den kan ogs\xc3\xa5 spises r\xc3\xa5 i salater. Det er de ribbede blade man spiser. _NEWLINE_Gr\xc3\xb8nk\xc3\xa5l er desuden et godt foder for husdyr._NEWLINE_K\xc3\xa5lsommerfuglens larver s\xc3\xa6tter pris p\xc3\xa5 gr\xc3\xb8nk\xc3\xa5l. Hvis man venter med at plukke blade af gr\xc3\xb8nk\xc3\xa5len til efter den f\xc3\xb8rste frost, kan eventuelle larver rystes af \xe2\x80\x93 og bladene smager i \xc3\xb8vrigt ogs\xc3\xa5 mildere efter frost.\n_START_SECTION_\nFytokemikalier\n_START_PARAGRAPH_\nK\xc3\xa5l er en kilde til karotenoider, lutein og zeaxanthin._NEWLINE_K\xc3\xa5l indeholder, ligesom broccoli og andre korsblomstrede gr\xc3\xb8ntsager, glukosinolat-forbindelser, som bidrager til dannelsen af sulforafan. At koge det mindsker niveauer af sulforafan, hvorimod at dampe, anvendelse af mikroovn eller stir fry ikke resulterer i s\xc3\xa6rligt tab.'